รัฐบาลไทย-ข่าวทำเนียบรัฐบาล-กอช.จัดงานวันออมแห่งชาติ มอบรางวัลหน่วยงานภาคีเครือข่าย ส่งเสริมการออมให้อาชีพอิสระมีเงินบำนาญใช้ในอนาคต พร้อมเชิญชวนผู้ที่มีสิทธิ สมัครสมาชิก รับเงินสมทบเพิ่ม สูงสุด 1,800 บาท/ปี
วันจันทร์ที่ 30 ตุลาคม 2566
30/10/2566
กอช.จัดงานวันออมแห่งชาติ มอบรางวัลหน่วยงานภาคีเครือข่าย ส่งเสริมการออมให้อาชีพอิสระมีเงินบํานาญใช้ในอนาคต พร้อมเชิญชวนผู้ที่มีสิทธิ สมัครสมาชิก รับเงินสมทบเพิ่ม สูงสุด 1,800 บาท/ปี
กอช. จัดงานมอบรางวัลส่งเสริมการออมยอดเยี่ยม ประจําปี 2566 เนื่องในงานวันออมแห่งชาติ ในวันที่ 30 ตุลาคม 2566  เพื่อขอบคุณเครือข่าย หน่วยรับสมัครสมาชิก กอช. มุ่งสร้างการตระหนักรู้ถึงการออมเงินกับ กอช. เพื่อวัยเกษียณให้กับตนเองและคนในครอบครัว
นายกฤษฎา จีนะวิจารณะ รัฐมนตรีช่วยว่าการกระทรวงการคลัง กล่าวว่า การออม โดยเฉพาะอย่างยิ่งการออมเพื่อการเกษียณเป็นส่วนสําคัญในการขยายโอกาสและเสริมสร้างความเสมอภาคในสังคม เพื่อให้ประชาชนมีหลักประกันและความมั่นคงในการดํารงชีวิตหลังเกษียณอายุ จากการทํางานตลอดหลายปีที่ผ่านมา ภาครัฐได้พยายามผลักดันนโยบายส่งเสริมการออม เพื่อให้ประชาชนวัยแรงงานจํานวนราว 39 ล้านคน เข้าสู่ 2 วัยเกษียณอย่างมีคุณภาพ มีรายได้และชีวิตความเป็นอยู่ที่ดี ด้วยระบบการออมเพื่อการเกษียณในรูปแบบการออมทั้งภาคบังคับและภาคสมัครใจ
สําหรับผู้ที่เป็นแรงงานในระบบมีช่องทางการออมภาคบังคับ ได้แก่ กองทุนบําเหน็จบํานาญข้าราชการและประกันสังคมมาตรา 33 อีกทั้ง มีช่องทางการออมภาคสมัครใจสําหรับบุคคลทั่วไป รวมถึงพนักงานรัฐวิสาหกิจและลูกจ้างประจําส่วนราชการคือ กองทุนสํารองเลี้ยงชีพ สําหรับแรงงานนอกระบบหรือผู้ประกอบอาชีพอิสระ ซึ่งยังไม่มีการออมภาคบังคับ มีการออมภาคสมัครใจที่รัฐจัดให้คือ ประกันสังคมมาตรา 40 และอีกกลไกหนึ่งที่มีความสําคัญอย่างมากคือ กองทุนการออมแห่งชาติ (กอช.) ที่ปัจจุบันดูแลสมาชิกอยู่มากกว่า 2.5 ล้านคน ตลอดระยะเวลา 10 กว่าปีที่ผ่านมา ในการสร้างสรรค์กลไกสวัสดิการภาครัฐ ที่จัดให้แรงงานนอกระบบที่ไม่มีสวัสดิการอื่นใดรองรับ ให้ได้มีโอกาสรับบํานาญในยามเกษียณเหมือนแรงงานในระบบจากเงินออมสะสมและเงินสมทบ รวมถึงการดําเนินงานของ กอช. ยังมีบทบาทสําคัญในการร่วมขับเคลื่อนแผนปฏิบัติการด้านการพัฒนา
เนื่องในวันที่ 31 ตุลาคม ของทุกปี เป็น “วันออมแห่งชาติ” ซึ่งการสร้างเสริมวินัยการออมให้กับประชาชน สอดคล้องกับภารกิจหลักของ กอช. คือ การส่งเสริมและสร้างวินัยการออมให้กับประชาชนทุกคนที่ประกอบอาชีพอิสระเข้าสู่การออมเงินเพื่อการเกษียณอย่างเป็นระบบกับ กอช. ซึ่งเป็นการสร้างสวัสดิการที่จําเป็นให้กับประชาชนได้มีเงินไว้ใช้ เพื่อให้มีคุณภาพชีวิตที่ดี และก้าวสู่สังคมผู้สูงวัยอย่างมีคุณภาพ
โดย กอช. ได้จัดงานขึ้นในวันที่ 30 ตุลาคม 2566 เพื่อมีการมอบรางวัลเกียรติยศแก่หน่วยงานความร่วมมือสนับสนุนส่งเสริมการออม และรางวัลผลงานส่งเสริมการออมยอดเยี่ยมแก่องค์กร หน่วยงานที่ดําเนินการประชาสัมพันธ์ พร้อมขับเคลื่อนการเพิ่มจํานวนสมาชิก กอช. ดีเด่น ในช่วงเดือนมกราคม – กันยายน 2566 เป็นต้นมา และเพื่อเป็นเกียรติแก่หน่วยงานความร่วมมือที่มีการส่งเสริมวินัยการออมกับ กอช. ยอดเยี่ยม ที่ได้ร่วมกันส่งเสริมและสนับสนุนให้ประชาชนมีวินัยในการออมเงินไว้ใช้ในวัยเกษียณกับ กอช.
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ กล่าวว่า กอช. มีภารกิจในการส่งเสริมการออมทรัพย์ให้กับประชาชนที่เป็นแรงงานนอกระบบ หรือที่เรารู้จักกันว่า ผู้ประกอบอาชีพอิสระ จุดมุ่งหมายสําคัญในการลดความเหลื่อมล้ําในสังคมสร้างหลักประกันที่มั่นคงให้ชีวิตของประชาชนกลุ่มนี้ ได้ใช้สิทธิสวัสดิการจากภาครัฐอย่างทั่วถึง
การออมกับ กอช. ขั้นต่ําเพียง 50 บาท/ครั้ง สูงสุด 30,000 บาท/ปี พร้อมรับเงินสมทบจากรัฐ สูงสุด 100% หรือ ไม่เกิน 1,800 บาท/ปี การออมกับ กอช. เป็นการออมภาคสมัครใจ ผู้ที่เป็นสมาชิก กอช. สามารถออมเงินได้ตามบริบทของชีวิต คือ ออมได้เมื่อพร้อม สิทธิการเป็นสมาชิกยังคงอยู่เช่นเดิม ซึ่งสะท้อนให้เห็นจํานวนสมาชิก กอช. ในปัจจุบัน มีจํานวนสมาชิก 2,552,607 คน
การดําเนินงานในปีที่ผ่านมา กอช. ได้พัฒนาช่องทางการให้บริการให้ประชาชนผู้สนใจ และช่องทางอํานวยความสะดวกให้สมาชิกเข้าถึงการออมกับ กอช. ในการสมัครสมาชิก หรือ ออมต่อเนื่องกับ กอช. ผ่านหน่วยบริการต่าง ๆที่ว่าการอําเภอทั่วประเทศ สํานักงานคลังจังหวัด ธนาคารของรัฐ ทั้ง 5 แห่ง อาทิ ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารกรุงไทย ธนาคารอิสลามแห่งประเทศไทย สถาบันการเงินชุมชน ตัวแทน กอช. ประจําหมู่บ้าน รวมทั้งไปรษณีย์ไทย สหกรณ์ชุมชนที่เข้าร่วม เซเว่น-อีเลฟเว่น เทสโก้โลตัส และตู้บุญเติม นอกจากนี้ ยังมีช่องทางออนไลน์ ผ่านสมาร์ทโฟน เพื่อให้เข้ากับเทคโนโลยี ในปัจจุบัน ได้ที่ ไลน์แอด กอช. “@nsf.th” แอปพลิเคชัน กอช. แอปพลิเคชัน เป๋าตัง แอปพลิเคชัน MyMo แอปพลิเคชัน K PLUS และแอปพลิเคชัน Krungthai NEXT กอช. ยังเพิ่มความมั่นใจให้กับสมาชิกที่ต้องการหลักประกัน เพื่อความอุ่นใจ โดยการจัดทําสมุดเงินออม (Passbook) ขึ้น ได้รับความร่วมมือจาก ธนาคารเพื่อการเกษตรและสหกรณ์การเกษตร และธนาคารออมสิน เป็นหน่วยรับให้บริการ ออกสมุดเงินออมให้แก่สมาชิก กอช. ได้อัพเดทความเคลื่อนไหวเงินออมของตนเองที่ออมกับ กอช.
ในตลอดระยะเวลาที่ผ่านมา กอช. ร่วมกับกระทรวงมหาดไทย ในการลงพื้นที่ส่งเสริมทักษะความรู้ทางการเงิน ให้ตระหนักถึงการวางแผนทางการเงินที่ดี และส่งเสริมให้ผู้ประกอบอาชีพอิสระมีเงินออมยามเกษียณกับ กอช. ตั้งแต่ปี 2562 จนถึงปัจจุบัน ซึ่งมีหน่วยงานทุกภาคส่วนเข้าร่วม อาทิ คณะผู้บริหารการคลังประจําจังหวัด (คบจ.) ผู้บริหารสํานักงานเขตพื้นที่การศึกษามัธยมศึกษา ผู้อํานวยการสํานักงานเขตพื้นที่การศึกษาประถมศึกษา ผู้อํานวยการสํานักงาน กศน. จังหวัด ผู้อํานวยการสํานักงานอาชีวศึกษาจังหวัด ผู้แทนจากโรงเรียนระดับมัธยมศึกษาในจังหวัด รวมถึงครู นักเรียน บุคลากรทางการศึกษา สภาเด็กและเยาวชน และนายกสมาคมผู้ปกครองโรงเรียนมัธยมศึกษา
ในปัจจุบัน กอช. กําลังพัฒนาการวิเคราะห์ข้อมูล (Data Analytics) เพื่อเจาะกลุ่มเป้าหมายของ กอช. ในระดับจังหวัด แต่ละพื้นที่ เพื่อส่งเสริมให้ประชาชนที่มีสิทธิในการสมัครเป็นสมาชิก กอช. ได้ใช้สิทธิในการรับเงินสมทบเพิ่มเมื่อออมเงินกับ กอช. ในการดําเนินงานของ กอช. ยังสอดรับกับแผนพัฒนา “ทักษะทางการเงิน ปี 2565 - 2570” เพื่อคุณภาพชีวิตที่ดีของประชาชน ในด้านนโยบายเสริมทักษะ มาตรการทางเศรษฐกิจ “แบบเจาะจง” ตามความเหมาะสมกับปัญหาของพื้นที่ หรือกลุ่มประชาชนหรือที่เรียกว่า Tailor-Made Policy ที่อาศัยประโยชน์จากการพัฒนาฐานข้อมูลขนาดใหญ่ (Big Data) และการวิเคราะห์ข้อมูล (Data Analytics) ประโยชน์ที่ประชาชนจะได้รับก็คือ มีระดับทักษะทางการเงินที่เพิ่มขึ้น ซึ่งจะส่งผลให้ประชาชนมีความเป็นอยู่ที่ดีอย่างทั่วถึงมากขึ้น
จากการดําเนินงานที่ผ่านมา เพื่อเป็นการขอบคุณหน่วยงานความร่วมมือทุกหน่วยงาน ทั้งยังเป็นการสร้างขวัญกําลังใจในการร่วมแรงร่วมใจส่งเสริมการออมให้ประชาชนได้บํานาญถ้วนหน้า จึงมีการมอบรางวัลส่งเสริมการออมกับ กอช. ยอดเยี่ยม ประจําปี 2566 จํานวน 36 รางวัล ดังนี้
1. ประเภทรางวัลเกียรติยศ มอบแก่บุคคลและหน่วยงานที่ให้ความร่วมมือสนับสนุน และส่งเสริมการออม เป็นที่ประจักษ์ชัด จํานวน 7 รางวัล
2. ประเภทรางวัลหน่วยงานการศึกษา 9 รางวัล
2.1. รางวัลหน่วยงานการศึกษา สังกัดสํานักงานคณะกรรมการการศึกษาขั้นพื้นฐาน (สพฐ.)
2.1.1 รางวัลสถานศึกษา สังกัดสํานักงานเขตพื้นที่การศึกษามัธยมศึกษา (สพม.) ประจําเขตตรวจราชการ 18 เขต ที่มียอดสมาชิกใหม่เพิ่มขึ้นสูงสุด ประจําปี 2566 จํานวน 4 รางวัล
2.1.2 รางวัลสถานศึกษา สังกัดสํานักงานบริหารการศึกษาพิเศษ ที่มียอดสมาชิกใหม่เพิ่มขึ้นสูงสุด ประจําปี 2566 จํานวน 1 รางวัล ได้แก่
2.2 รางวัลหน่วยงานการศึกษา สังกัดสํานักงานคณะกรรมการการอาชีวศึกษา (สอศ.)
2.2.1 รางวัลสถานศึกษา สังกัดสํานักงานคณะกรรมการการอาชีวศึกษา (สอศ.) ที่มียอดสมาชิกใหม่เพิ่มขึ้นสูงสุด ประจําปี 2566 จํานวน 4 รางวัล ได้แก่
3. ประเภทรางวัลระดับประเทศ 2 รางวัล
3.1 รางวัลจังหวัดที่มีจํานวนสมาชิกใหม่เพิ่มขึ้นจากเป้าหมายสูงสุด ระดับประเทศ ประจําปี 2566
3.2 รางวัลจังหวัดที่มีจํานวนสมาชิกออมต่อเนื่องเพิ่มขึ้นจากเป้าหมายสูงสุด ระดับประเทศ ประจําปี 2566
4. ประเภทรางวัลระดับจังหวัด 12 รางวัล
4.1 รางวัลจังหวัดที่มีสมาชิกเพิ่มขึ้นจากเป้าหมายสูงสุดระดับจังหวัด ประจําปี 2565 ตามภูมิภาค จํานวน 6 รางวัล
4.2 รางวัลจังหวัดที่มีผลการดําเนินงานการส่งเสริมวินัยการออมดีเด่นที่มีสมาชิกออมต่อเนื่องเพิ่มขึ้นจากเป้าหมายสูงสุด ประจําปี 2565 ตามภูมิภาค จํานวน 6 รางวัล
5. ประเภทรางวัลระดับเครือข่ายที่มีผลการดําเนินงานการส่งเสริมวินัยการออมดีเด่น ประจําปี 2566
5.1 รางวัลเครือข่ายที่เป็นหน่วยบริการสมาชิกส่งเสริมวินัยการออมดีเด่น จํานวน 4 รางวัล
5.2 รางวัลมอบให้กับบุคคลที่เป็นเครือข่ายส่งเสริมการออม จํานวน 1 รางวัล
6. รางวัลชนะเลิศการประกวดแต่งเพลง “ออมกับ กอช.” 1 รางวัล
ทั้งนี้ กอช. ขอขอบคุณภาคีเครือข่าย และผู้เข้าร่วมรับรางวัลทุก ๆ ท่าน ที่ร่วมกันขับเคลื่อนและส่งเสริมการออมให้กับสมาชิก โดย กอช. จะยังคงมุ่งมั่นพัฒนา ส่งเสริมให้ประชาชนที่มีสิทธิสมัครเป็นสมาชิกให้ครอบคลุมทั่วประเทศ สําหรับผู้ที่สนใจสมัครสมาชิก กอช. ตรวจสอบสิทธิได้ที่แอปพลิเคชัน “กอช” หรือไลน์ กอช. “@nsf.th”สอบถามข้อมูลเพิ่มเติมได้ที่สายด่วนเงินออม โทร. 02-049-9000